Mushroom Head - Machine Screws - Metal Screws - Screws & Fixings
Mushroom Head 304 Stainless Steel
Item Code: MSSM ‘Help ons, of ons gaan nie stem nie’ | Netwerk24
‘Help ons, of ons gaan nie stem nie’
Deur Jana Breytenbach 12 September 2018 22:01
Massaoptogte in verskillende gemeenskappe is maar net die begin om meer aandag te vestig op die werklike probleme van bendegeweld en misdade wat daagliks ’n impak op talle se lewe het.
Só verduidelik inwoners van plekke soos Bishop Lavis, Elsiesrivier, Kensington en Bonteheuwel, wat reeds vreedsame betogings in die strate gehou het.
Betogers word Woensdagoggend tydens ’n betoging in Valhallarylaan deur die polisie dopgehou.Foto: Facebook/Voice of the Cape
Woensdagoggend het sowat 300 mense in Bishop Lavis die strate ingevaar uit protes teen bendegeweld en dwelms, en vra dat hul woongebied beveilig word.
Die betogers het tussen 05:00 en 10:00 vreedsaam betoog, hoewel wetstoepassers rubberkoeëls afgevuur het.
Richard Coleman, woordvoerder van die Kaapstad-metro se verkeersdienste, sê verskeie strate was gesluit omdat die groepe op verskillende plekke byeenkom.
Die polisie se eenheid vir openbare orde en die metropolisie het die toneel gemonitor. Die groep Bishop Lavis Action Community (Blac) het die betoging gereël.
Die gemeenskap van Bishop Lavis betoog teen bendegeweld en misdaad. Foto: Facebook/Voice of the Cape
Roegshanda Pascoe, ’n lid van Blac, het gesê inwoners is keelvol vir die regering en wetstoepassers wat nie hul werk doen en gemeenskappe beveilig nie.
Volgens Pascoe moet die gemeenskappe saamstaan om ’n impak te maak en daarom word ’n massaoptog vir 3 Oktober in Kaapstad se middestad beplan.
“Dit sal vir enigiemand van die Wes-Kaap wees wie se lewe deur bendes beïnvloed word.”
Sy het gesê die mense in hierdie gemeenskappe lewe elke dag in vrees vir hul lewe. “Ons huise het tronke geword. Ek is selfs te bang om winkels toe te gaan. Dis net moord en dood in ons strate.”
Pascoe sê indien die regering en wetstoepassers nie die pleidooi van die gemeenskappe hoor nie, sal hulle nie in die komende verkiesing stem nie. “Daar moet meer gedoen word om ons te beskerm. Die tronke dien ook nie as ’n afskrikmiddel nie. Dit is deesdae waar jy gaan om te leer skiet en jou vuurwapenlisensie te kry.”
Ter voorbereiding sal daar op 20 September ’n betoging in Mitchells Plain, en dalk later moontlik ook in Grassy Park, plaasvind.
Meer oor: Bishop Lavis | Elsiesrivier | Bonteheuwel | Kensington | Bendegeweld | 2019-Verkiesing
Bishop Lavis ruk op oor geweld
KYK: Inwoners sper paaie af in protes teen bendegeweld